Ioannes Episcopus servus servorum Dei, dilectis filiis Raymundo Abbati et majori et claustrali Prioribus Monasterii Cluniacensis et Matisconensis Diœcesis, salutem et Apostolicam benedictionem. Viri sub religionis habitu virtutum Domino famulantes, maximè qui scientiæ dono et studii virtutum insistunt, favoris Apostolici gratiam promerentur; et eò benignius decet ipsorum petitionibus annui, quò major ex eorum studiis potest utilitas provenire. Sanè pro parte dilectorum filiorum scholarium Ordinis vestri Parisis studentium in Theologia fuit nuper expositum coram nobis quod, licet quædam domus in civitate Parisiensi ad opus scholarium ipsius Ordinis ibidem in ipsa facultate Theologica studentium per ipsum Ordinem fundata fuerit ab antiquo, ibique certus studentium ipsius Ordinis numerus ponendorum per certas personas ejusdem Ordinis ordinatus ac pro necessariis expensis ipsorum studentium pensio quindecim librarum Parisiensium horum cuilibet annis singulis per easdem personas dicti Ordinis persolvuenda fuerit deputata, malitia tamen temporis faciente quod à pluribus elapsis jam annis maximam in partibus illis sterilitatem induxit deputata ipsis hujusmodi pensio non suffecit hactenus nec sufficit ad ipsorum victum annuum quantumlibet mandatum moderatum, nec etiam de ipsis quindecim libris satisfactio fit ad plenum, quamvis idem Ordo plurimum abundare noscatur: propter quæ præfati studentes necessario coguntur inceptum per eos dimittere studium in eorum ac totius Ordinis ipsius qui viris litteratis plurimum indigere dignoscitur dispendium et jacturam: quare pro parte ipsorum fuit nobis humiliter supplicatum ut ad hujusmodi eorum indigentiam relevandam, et quod diligentiùs intendere valeant studiis providere super his de benignitate Sedis Apostolicæ dignaremur. Nos itaque ipsorum et tuis fili Abbas qui etiam nobis supplicasti petitionibus inclinati discretioni vestræ per Apostolica committimus et mandamus quatenus vos vel duo aut unus vestrum circa ipsorum studentium penuriam relevandam sollicitè intendentes ac ipsis pensiones easdem facientes ex integro exhiberi considerata præsentis temporis qualitate sic eas authoritate Sedis Apostolicæ prout et in quantum discretioni vestræ videbitur, adaugere curetis quod studentibus ipsis studendi et proficiendi non subtrahatur materia, nec ipsos oporteat super his ad nos iterato habere recursum, contradictores per censuram Ecclesiasticam appellatione postposita compescendo: non obstante si aliquibus communiter vel divisim à prædicta sit Sede indultum, quod interdici aut excommunicari nequeant, aut suspendi per litteras apostolicas non facientes plenam et expressam ac de verbo ad verbum de indulto hujusmodi mentionem. Datum Avenione sexto-decimo Kalendas Augusti, pontificatus nostri anno tertio.